作者:白居易
標題:同微之贈別郭虛舟煉師五十韻
內容:我為江司馬，君為荊判司。俱當愁悴日，始識虛舟師。師年三十餘，白皙好容儀。專心在鉛汞，餘力工琴棋。靜彈弦數聲，閑飲酒一卮。因指塵土下，蜉蝣良可悲。不聞姑射上，千歲冰雪肌。不見遼城外，古今塚累累。嗟我天地間，有術人莫知。得可逃死籍，不唯走三屍。授我參同契，其辭妙且微。六一閟扃鐍，子午守雄雌。我讀隨日悟，心中了無疑。黃芽與紫車，謂其坐致之。自負因自歎，人生號男兒。若不佩金印，即合翳玉芝。高謝人間世，深結山中期。泥壇方合矩，鑄鼎圓中規。爐橐一以動，瑞氣紅輝輝。齋心獨歎拜，中夜偷一窺。二物正欣合，厥狀何怪奇。綢繆夫婦體，狎獵魚龍姿。簡寂館鐘後，紫霄峰曉時。心塵未淨潔，火候遂參差。萬壽覬刀圭，千功失毫釐。先生彈指起，奼女隨煙飛。始知緣會間，陰騭不可移。藥灶今夕罷，詔書明日追。追我複追君，次第承恩私。官雖小大殊，同立白玉墀。我直紫微闥，手進賞罰詞。君侍玉皇座，口含生殺機。直躬易媒孽，浮俗我瑕疵。轉徙今安在，越嶠吳江湄。一提支郡印，一建連帥旗。何言四百里，不見如天涯。秋風旦夕來，白日西南馳。雪霜各滿鬢，朱紫徒為衣。師從廬山洞，訪舊來於斯。尋君又覓我，風馭紛逶迤。帔裾曳黃絹，鬚髮垂青絲。逢人但斂手，問道亦頷頤。孤雲難久留，十日告將歸。款曲話平昔，殷勤勉衰羸。後會杳何許，前心日磷緇。俗家無異物，何以充別資。素箋一百句，題附元家詩。朱頂鶴一隻，與師雲間騎。雲間鶴背上，故情若相思。時時摘一句，唱作步虛辭。